U-I-4/21
Natisni
Opravilna št.:
U-I-4/21
Datum odločitve:
23. 9. 2021
ECLI:
ECLI:SI:USRS:2021:U.I.4.21
Akt:
Odredba o izvedbi obveznega odvoza in hrambe pokojnikov v času epidemije COVID-19 v Mestni občini Maribor št. 181-19/2020-62 z dne 13. 11. 2020, 4. tč. izreka
Izrek:
Pobuda za začetek postopka za oceno ustavnosti in zakonitosti IV. točke izreka Odredbe o izvedbi obveznega odvoza in hrambe pokojnikov v času epidemije COVID-19 v Mestni občini Maribor št. 181-19/2020-62 z dne 13. 11. 2020
se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice protiustavnosti oziroma nezakonitosti.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
ALZIS - pogrebne storitve, Jožica Coif s.p. in drugi, Orehova vas
Datum vloge:
8. 1. 2021
Vrsta odločitve:
sklep
Vrsta rešitve:
zavrženje
Dokument:
US32940
Dokument v PDF obliki:
U-I-4-21.pdf
115 KB
Prenesite datoteko
U-I-4/21-6
23. 9. 2021
SKLEP
Ustavno sodišče je v postopku za preizkus pobude samostojne podjetnice Jožice Coif, s. p.,
ALZIS
–
pogrebne storitve, Orehova vas, in drugi
h,
ki jih vse zastopa Rok Gerlovič, odvetnik v Mariboru, na seji 23. septembra 2021
sklenilo:
Pobuda za
začetek postopka za
oceno ustavnosti in zakonitosti
IV. točke izreka
Odredbe o izvedbi obveznega odvoza in hrambe pokojnikov v času epidemije COVID-19 v Mestni občini Maribor št. 181-19/2020-62 z dne 13. 11. 2020
se zavrže.
OBRAZLOŽITEV
1. Pobudniki izpodbijajo IV. točko izreka Odredbe o izvedbi obveznega odvoza in hrambe pokojnikov v času epidemije COVID-19 v Mestni občini Maribor št. 181-19/2020-62 z dne 13. 11. 2020 (v nadaljevanju Odredba). Zatrjujejo, da je v neskladju z 2., 153. in 154. členom Ustave, 16. členom Zakona o pogrebni in pokopališki dejavnosti (Uradni list RS, št. 62/16 – v nadaljevanju ZPPDej), 46. členom Odloka o varstvu pred naravnimi in drugimi nesrečami v Mestni občini Maribor (Medobčinski uradni vestnik, št. 9/96 – v nadaljevanju Odlok) ter 4. 8. 2. točko Načrta zaščite in reševanja ob pojavu nalezljivih bolezni pri ljudeh Mestne občine Maribor št. 848-2/202-1 (verzija 2.0) z dne 1. 9. 2020 (v nadaljevanju Načrt). Pobudniki svoj pravni interes utemeljujejo z zatrjevanjem, da so registrirani za opravljanje pogrebne dejavnosti in slednjo opravljajo na območju, na katerega se nanaša Odredba. Z izpodbijano IV. točko izreka Odredbe naj bi jim bilo naloženo plačilo obveznosti namesto tistega subjekta, ki je v skladu z ZPPDej, Odlokom in Načrtom dolžan te obveznosti plačati. Predlagajo, naj Ustavno sodišče IV. točko izreka Odredbe odpravi oziroma razveljavi.
2. Izpodbijana Odredba je med postopkom pred Ustavnim sodiščem prenehala veljati. Točka V izreka Odredbe namreč določa, da Odredba velja za čas trajanja epidemije nalezljive bolezni COVID-19, ta pa se je končala 16. 6. 2021.
[1]
3. Ustavno sodišče praviloma presoja le veljavne predpise. Na podlagi 47. člena Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS) lahko presoja neveljavne predpise, če niso bile odpravljene posledice protiustavnosti in nezakonitosti.
4. Izpodbijana IV. točka izreka Odredbe ni učinkovala neposredno. Z njo je poveljnik Civilne zaščite Mestne občine Maribor odredil, da strošek obveznega odvoza in hrambe pokojnika nosi pogrebno podjetje, ki prevzame pokojnika. Po petem odstavku 16. člena ZPPDej mora vsak izvajalec pogrebne storitve za opravljeno storitev izdati račun.
[2]
Pobudnikom je zato zoper morebiti zaračunane stroške obveznega odvoza in hrambe pokojnika s strani izvajalca tega ukrepa po izpodbijani Odredbi (tj. Pogrebno podjetje Maribor, d. d., Maribor) sodno varstvo zagotovljeno z ugovorom zoper sklep o izvršbi na podlagi verodostojne listine oziroma v pravdnem postopku. V kolikor pa pobudniki menijo, da je stroške obveznega odvoza in hrambe pokojnika dolžna kriti tretja oseba, lahko svoje upravičenje do povrnitve morebiti plačanih zneskov zanje prav tako uveljavljajo v sodnih postopkih. V teh postopkih lahko pobudniki izpodbijajo tudi ustavnost in zakonitost IV. točke Odredbe. Ustavno sodišče je v sklepu št. U-I-174/05 z dne 13. 12. 2007 (Uradni list RS, št. 122/07, in OdlUS XVI, 87) sprejelo stališče, da se lahko tudi v primerih, ko se s pobudo zahteva presoja ustavnosti oziroma zakonitosti predpisa, ki je bodisi prenehal veljati že pred vložitvijo pobude bodisi po vložitvi pobude, pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. Iz razlogov, navedenih v citiranem sklepu, pobudniki ne izkazujejo pravovarstvene potrebe iz 47. člena ZUstS za začetek postopka za oceno ustavnosti in zakonitosti Odredbe. Zato je Ustavno sodišče pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in tretje alineje tretjega odstavka v zvezi s petim odstavkom 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20)
v sestavi: predsednik dr. Rajko Knez ter sodnica in sodniki dr. Matej Accetto, dr. Rok Čeferin, dr. Dunja Jadek Pensa, Dr. Dr. Klemen Jaklič (Oxford ZK, Harvard ZDA) in Marko Šorli.
Sklep je sprejelo soglasno.
dr. Rajko Knez
Predsednik
[1]
Glej 2. člen Odloka o razglasitvi epidemije nalezljive bolezni COVID-19 na območju Republike Slovenije (Uradni list RS, št. 73/21).
[2]
Primerjaj peti odstavek 16. člena ZPPDej.
⇒